মেয়ের জন্মদিনে কেক নয়, ন্যায়ের দাবিতে পথে নামার বার্তা আরজি করের নির্যাতিতার মা-বাবার

কলকাতা: আরজি করের (RG Kar Case) তরুণী চিকিৎসক হত্যাকাণ্ডের ছয় মাস কেটে গেলেও ন্যায়বিচারের দাবিতে আন্দোলন থামেনি। এরই মাঝে এসে গিয়েছে নির্যাতিতার জন্মদিন, তবে এবার আর আগের মতো কোনও উদযাপন নেই। বরং মেয়ের জন্মদিনেই তার জন্য বিচার চেয়ে ফের রাস্তায় নামার আবেদন জানিয়েছেন নির্যাতিতার বাবা-মা। আগামী ৯ ফেব্রুয়ারি সমাজের সব স্তরের মানুষকে এই লড়াইয়ে শামিল হওয়ার আহ্বান জানানো হয়েছে। সরকারি ও বেসরকারি স্বাস্থ্যক্ষেত্রে কর্মরত ব্যক্তিদেরও প্রতিবাদে সামিল হতে অনুরোধ করেছেন নির্যাতিতার মা।

নিহত চিকিৎসক ছাত্রীর ৩২তম জন্মদিনে ন্যায়বিচারের দাবিতে প্রতিবাদী কর্মসূচির ডাক দেওয়া হয়েছে। নির্যাতিতার মা বলেছেন, “প্রতিবছর আমরা মেয়ের জন্মদিন উদযাপন করতাম, কিন্তু এবার দিনটা শুধুই শূন্যতা নিয়ে আসছে। তাই আমি চাই, সরকারি ও বেসরকারি সমস্ত স্বাস্থ্যক্ষেত্রের মানুষ এদিন নীরবতা না করে আওয়াজ তুলুন।” পাশাপাশি, নির্যাতিতার স্মৃতিতে ওইদিন গাছ লাগানোর অনুরোধও জানিয়েছেন তিনি, কারণ প্রকৃতিকে খুব ভালোবাসতেন তার মেয়ে। এই বার্তাই ছড়িয়ে দিতে চাইছেন তার পরিবার ও আন্দোলনকারীরা।

আরও পড়ুন: মিলেছে সম্মতি, রাজ্যপালের ভাষণে শুরু বাজেট অধিবেশন, আলোচনা মনমোহনকে নিয়ে

গত ৮ আগস্ট রাতে আরজি কর মেডিক্যাল কলেজে কর্মরত অবস্থায় ধর্ষণ ও খুন করা হয় তরুণী চিকিৎসককে। ঘটনার পর সিভিক ভলান্টিয়ার সঞ্জয় রায়কে গ্রেফতার করা হয় এবং শিয়ালদা আদালত তাকে আমৃত্যু কারাদণ্ডের নির্দেশ দিয়েছে। তবে নির্যাতিতার পরিবারের দাবি, এই হত্যাকাণ্ডে আরও ব্যক্তির জড়িত থাকার সম্ভাবনা আছে, যা পুরোপুরি সামনে আসেনি। সেই কারণেই তারা কলকাতা হাইকোর্টের দ্বারস্থ হয়েছেন এবং ন্যায়বিচারের দাবিতে লড়াই চালিয়ে যাচ্ছেন। সমাজের বিভিন্ন স্তরের মানুষ তাদের পাশে দাঁড়িয়ে এই লড়াইকে এগিয়ে নিয়ে যেতে চাইছেন।

এই প্রতিবাদের অঙ্গ হিসেবে আগামী ৯ ফেব্রুয়ারি ‘দ্রোহের জন্মদিন’ পালন করবে অভয়া মঞ্চ। এদিন দুপুর দু’টোয় কলেজ স্কোয়ার থেকে আরজি কর মেডিক্যাল কলেজ পর্যন্ত একটি মৌন মিছিলের আয়োজন করা হয়েছে। মিছিল শেষে নির্যাতিতার স্মরণে বিশেষ কর্মসূচি পালন করা হবে। আন্দোলনের সংগঠকরা জানিয়েছেন, নীরব প্রতিবাদের মাধ্যমে তারা বিচারব্যবস্থার দৃষ্টি আকর্ষণ করতে চান, যাতে প্রকৃত দোষীরা সাজা পায় এবং ভবিষ্যতে এ ধরনের নৃশংস ঘটনা আর না ঘটে।

এছাড়াও, ওইদিন মেডিক্যাল সার্ভিস সেন্টার এবং নার্সেস ইউনিটির উদ্যোগে একটি গণ কনভেনশনের ডাক দেওয়া হয়েছে। সন্ধে ছয়টায় রামমোহন লাইব্রেরি হলে এই কনভেনশন শুরু হবে, যেখানে নির্যাতিতার বাবা-মা ছাড়াও থাকবেন জুনিয়র ও সিনিয়র চিকিৎসকরা। বিচারপ্রক্রিয়ার গতি বাড়ানো এবং স্বাস্থ্যক্ষেত্রে নিরাপত্তা নিশ্চিত করার দাবিতে এই কনভেনশনে বিভিন্ন গুরুত্বপূর্ণ আলোচনা হবে। ন্যায়বিচারের দাবিতে গর্জে ওঠার জন্য সমাজের প্রতিটি স্তরের মানুষকে এগিয়ে আসার আহ্বান জানানো হয়েছে।