মোহন ভগবতের সঙ্গে দেখা করলেন আরজি করের নির্যাতিতার বাবা-মা

কলকাতা: আরজি করের (RG Kar Incident) অভয়ার মা বাবা দেখা করলেন আরএসএস প্রধান মোহন ভগবতের (Mohan Bhagwat) সঙ্গে। শনিবার সকালে নিউটাউনে মোহন ভগবতের সঙ্গে সাক্ষাৎ করেন তারা। বেশ কিছু সময় তাদের মধ্যে কথা হয়। এর আগে অমিত শাহর সঙ্গে দেখা করতে চেয়েছিলেন অভয়ার বাবা মা। কিন্তু অমিত শা দেখা করেননি। সাক্ষাতের পর নির্যাতিতার বাবা-মা বলেন, মেয়ের জন্য বিচার চেয়ে সব দরজায় কড়া নাড়াচ্ছি। মোহন ভাগবত জানিয়েছেন, তিনি নির্যাতিতাকে সুবিচার পাইয়ে দেওয়ার জন্য সমস্ত চেষ্টা করবেন।

আরও পড়ুন: মেয়ের জন্মদিনে কেক নয়, ন্যায়ের দাবিতে পথে নামার বার্তা আরজি করের নির্যাতিতার মা-বাবার

টানা ১০ দিন রাজ্যে থাকবেন মোহন ভগবত। সূত্রের খবর, আগামী ১৩ ফেব্রুয়ারি পর্যন্ত তিনি কলকাতার নিউ টাউনে থাকবেন। শুক্রবার রাতে আরজি করের নির্যাতিতার বাবা-মা মোহন ভাগবতের সঙ্গে দেখা করার ইচ্ছে প্রকাশ করেছিলেন। এরপরেই তাঁদের সঙ্গে দেখা করতে রাজি হন। জানা গিয়েছে, সাক্ষাতের পর নির্যাতিতার বাবা-মা জানান, মোহন ভাগবত চার্জশিট এবং রায়ের কপিও দেখেছেন। তিনি আশ্বাস দিয়েছেন, তাঁদের মৃত মেয়ে যাতে ন্যায়বিচার পান সেই জন্য তিনি সমস্ত চেষ্টা করবেন। প্রধানমন্ত্রী এবং রাষ্ট্রপতির কাছেও তিনি দরবার করবেন। মোহন ভাগবতের সঙ্গে সাক্ষাতের পর আরজি কর মামলার তদন্তে নতুন করে কোনও গতি আসে কিনা সেটাই দেখার।

এদিকে আগামিকাল রবিবার ৯ ফেব্রুয়ারি আরজি কর কাণ্ডে নিহত তরুণীর জন্মদিন। সেই উপলক্ষে বিশেষ কিছু প্রতিবাদ কর্মসূচির আয়োজন করা হয়েছে। ওই দিন বিকেলে আরজি করে একটি স্মরণসভা করা হবে। নির্যাতিতার মা বলেছেন, “প্রতিবছর আমরা মেয়ের জন্মদিন উদযাপন করতাম, কিন্তু এবার দিনটা শুধুই শূন্যতা নিয়ে আসছে। তাই আমি চাই, সরকারি ও বেসরকারি সমস্ত স্বাস্থ্যক্ষেত্রের মানুষ এদিন নীরবতা না করে আওয়াজ তুলুন। নির্যাতিতার স্মৃতিতে ওইদিন গাছ লাগানোর অনুরোধও জানিয়েছেন তিনি, কারণ প্রকৃতিকে খুব ভালোবাসতেন তার মেয়ে। এই বার্তাই ছড়িয়ে দিতে চাইছেন তার পরিবার ও আন্দোলনকারীরা।

অন্য খবর দেখুন